Rådets forordning (EF) nr. 2289/2002

af 19. december 2002

om afslutning af en undersøgelse (vedrørende en ny eksportør) af Rådets forordning (EF) nr. 1600/1999 om indførelse af en endelig antidumpingtold på importen af tråd af rustfrit stål af diameter 1 mm og derover med oprindelse i Indien og om genindførelse af told for så vidt angår importen fra en eksportør i dette land og ophævelse af registreringen af denne import

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt "grundforordningen", særlig artikel 11, stk. 4,

under henvisning til forslag forelagt af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Ved forordning (EF) 1600/1999(2) indførte Rådet en endelig antidumpingtold på importen af tråd af rustfrit stål af diameter 1 mm og derover (i det følgende benævnt "den pågældende vare") henhørende under KN-kode ex 7223 00 19 og med oprindelse i Indien. Foranstaltningerne havde form af en told på mellem 0 % og 55,6 %, som pålagdes individuelle eksportører, med en resttold på 55,6 %.

B. NUVÆRENDE PROCEDURE

1. Anmodning om fornyet undersøgelse vedrørende en ny eksportør

(2) Efter indførelsen af de endelige foranstaltninger modtog Kommissionen en anmodning om fornyet undersøgelse vedrørende en ny eksportør af forordning (EF) nr. 1600/1999 i medfør af artikel 11, stk. 4, i grundforordningen fra en indisk producent, Garg Sales Co. PVT. Ltd (i det følgende benævnt "ansøgeren"). Ansøgeren hævdede, at den ikke var forretningsmæssigt forbundet med nogen anden eksportør af den pågældende vare i Indien. Ansøgeren hævdede endvidere, at virksomheden ikke havde eksporteret den pågældende vare i den oprindelige undersøgelsesperiode (1. april 1997 til 31. marts 1998), men først var begyndt at eksportere varen til Fællesskabet efter denne periode. På grundlag af ovenstående anmodede ansøgeren om, at der blev fastsat en individuel udligningstold for virksomheden i tilfælde af, at der blev konstateret dumping.

2. Indledning af en fornyet undersøgelse

(3) Kommissionen undersøgte den dokumentation, som ansøgeren havde fremlagt, og fandt, at der var tilstrækkelige beviser til at berettige indledningen af en fornyet undersøgelse i henhold til artikel 11, stk. 4, i grundforordningen. Efter høring af det rådgivende udvalg, og efter at den pågældende EF-erhvervsgren har haft mulighed for at fremsætte bemærkninger, indledte Kommissionen ved forordning (EF) nr. 1325/2002(3) en fornyet undersøgelse vedrørende en ny eksportør af forordning (EF) nr. 1600/1999 for ansøgerens vedkommende. Samtidig blev den gældende antidumpingtold ophævet for ansøgerens vedkommende, og ansøgerens import blev gjort til genstand for registrering i medfør af artikel 11, stk. 4, og artikel 14, stk. 5, i grundforordningen.

3. Manglende samarbejde fra de eksporterende producenters side

(4) For at indhente de oplysninger, som Kommissionen anså for nødvendige til undersøgelsen, sendte den ansøgeren et spørgeskema, men modtog ikke svar på sine spørgsmål inden for den angivne frist. Ansøgeren anmodede heller ikke om at få fristen forlænget. Kommissionen meddelte ansøgeren, at den under disse omstændigheder ville afslutte den fornyede undersøgelse uden at undersøge ansøgerens anmodning om fastsættelse af en individuel udligningstold yderligere. Ansøgeren fik en frist på ti dage til at fremsætte bemærkninger. Kommissionen modtog ingen kommentarer fra ansøgeren til meddelelsen om, at den havde til hensigt at afslutte den fornyede undersøgelse.

(5) Det må derfor konkluderes, at Garg Sales Co. PVT. Ltd ikke har udvist samarbejdsvilje under undersøgelsen ved at undlade at besvare det spørgeskema, som Kommissionen havde fremsendt. Undersøgelsen bør derfor afsluttes, og den antidumpingtold, der blev ophævet ved artikel 2 i Kommissionens forordning (EF) nr. 1325/2002, bør genindføres med tilbagevirkende kraft fra den 24. juli 2002. Desuden bør registreringen af importen, der blev indført ved artikel 3 i samme forordning, ophæves -

UDSTEDT FØLGENDE FORORDNING:

Artikel 1

Herved afsluttes den fornyede undersøgelse af forordning (EF) nr. 1600/1999, der blev indledt ved artikel 1 i Kommissionens forordning (EF) nr. 1325/2002, vedrørende importen af tråd af rustfrit stål af diameter 1 mm og derover, med indhold af nikkel på 2,5 vægtprocent og derover, med undtagelse af tråd med indhold af nikkel på 28 vægtprocent og derover, men ikke over 31 vægtprocent, og indhold af chrom på 20 vægtprocent og derover, men ikke over 22 vægtprocent, henhørende under KN-kode ex 7223 00 19, med oprindelse i Indien og fremstillet og solgt med henblik på eksport til Fællesskabet af Garg Sales Co. PVT. Ltd (Taric-tillægskode A404).

Artikel 2

Den antidumpingtold, der blev indført ved forordning (EF) nr. 1600/1999 og ophævet ved Kommissionens forordning (EF) nr. 1325/2002, genindføres for den i artikel 1 omhandlede import med virkning fra den 24. juli 2002.

Artikel 3

I medfør af artikel 14, stk. 5, i forordning (EF) nr. 384/96 pålægges det toldmyndighederne at indstille registreringen af den i artikel 1 omhandlede import.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 2002.

På Rådets vegne

L. Espersen

Formand

(1) EFT L 56 af 6.3.1996, s. 1. Senest ændret ved forordning (EF) nr. 1972/2002 (EFT L 305 af 7.11.2002, s. 1).

(2) EFT L 189 af 22.7.1999, s. 19.

(3) EFT L 194 af 23.7.2002, s. 27.